সেকাতেন

**সেকাতেন** (; আরবি শব্দ *[[Shahada|শাহাদাতাইন]]* থেকে উদ্ভূত) হলো সপ্তাহব্যাপী পালিত একটি জাভানিজ ঐতিহ্যবাহী অনুষ্ঠান, উৎসব, মেলা এবং নৈশবাজার। ইসলামি নবী মুহাম্মাদ (সা.)-এর জন্মদিবস বা ঈদে মিলাদুন্নবী স্মরণে এই উৎসব পালিত হয়। জাভানিজ বর্ষপঞ্জির 'মুলুদ' মাসের ৫ তারিখ থেকে ১২ তারিখ পর্যন্ত (যা হিজরি সনের রবিউল আউয়াল মাসের সমসাময়িক) প্রতি বছর এটি অনুষ্ঠিত হয়।

এই উৎসবের প্রধান আয়োজন সাধারণত যোগিয়াকার্তার উত্তর 'আলুন-আলুন' (চত্বর) এবং একই সাথে সুরাকর্তার উত্তর আলুন-আলুন চত্বরে অনুষ্ঠিত হয়। মূলত যোগিয়াকার্তা সালতানাতের প্রতিষ্ঠাতা সুলতান প্রথম হামেংকুবুওয়ানা ইসলামি বিশ্বাসের প্রসারের লক্ষ্যে এই অনুষ্ঠানের সূচনা করেছিলেন।

## গামেলান সেকাতেন

উৎসবের প্রথম দিনে এশার নামাজের পর রাজকীয় প্রহরীদের কুচকাওয়াজ এবং 'আবদি দালেম' নামক রাজদরবারের কর্মকর্তাদের পদযাত্রার মাধ্যমে অনুষ্ঠান শুরু হয়। তারা শতাব্দী প্রাচীন দুই সেট গামেলান (ঐতিহ্যবাহী বাদ্যযন্ত্র) 'কিয়াই নোগো উইলোঙ্গো' এবং 'কিয়াই গুন্তুর মাদু' বহন করে আনেন। যোগিয়াকার্তার সুলতান ও গভর্নর অথবা তার প্রতিনিধির নেতৃত্বে এই শোভাযাত্রা ক্রাতন যোগিয়াকার্তার প্রধান হল 'পেন্দোপো পনচোনিটি' থেকে শুরু হয়ে উত্তর আলুন-আলুনে অবস্থিত যোগিয়াকার্তা গ্র্যান্ড মসজিদের দিকে অগ্রসর হয়। কিয়াই নোগো উইলোঙ্গো গামেলানটি গ্র্যান্ড মসজিদের উত্তর প্যাভিলিয়নে এবং কিয়াই গুন্তুর মাদু মসজিদের দক্ষিণ পাশের পাগোনগান প্যাভিলিয়নে রাখা হয়। এই পবিত্র গামেলান দুটি মুলুদ মাসের ১১ তারিখ পর্যন্ত টানা সাত দিন প্রতিদিন বাজানো হয়। উৎসবের শেষ দিনে গামেলান দুটি আবার ক্রাতনে বা প্রাসাদে ফিরিয়ে নেওয়া হয়।

সুরাকর্তার সেকাতেন গামেলানগুলোও যোগিয়াকার্তার মতোই একইভাবে বাজানো হয়। সেখানে সুরাকর্তার সুনান (রাজা) এবং মেয়রের নেতৃত্বে একটি রাজকীয় শোভাযাত্রার মাধ্যমে বাদ্যযন্ত্রগুলো মসজিদে আনা হয় এবং পুনরায় প্রাসাদে ফিরিয়ে নেওয়া হয়।

## তুম্পলাক ওয়াজিক
গ্রেবেগ মুলুদানের দুই দিন আগে বিকেল ৪টায় প্রাসাদের মাগাঙ্গান মাঠে 'তুম্পলাক ওয়াজিক' নামক অনুষ্ঠানটি অনুষ্ঠিত হয়। এই অনুষ্ঠানের শুরুতে ঐতিহ্যবাহী গান গাওয়া হয় এবং 'কেনতঙ্গন' (বাঁশ বা কাঠের তৈরি ড্রাম) ও 'লুম্পাং' (চাল কোটার উখলি ও মুষল) বাজিয়ে ছন্দবদ্ধ শব্দ করা হয়। এর মাধ্যমেই 'গুনুঙ্গান' তৈরির কাজ শুরু হয়, যা গ্রেবেগ মুলুদ উৎসবে বহন করা হয়। এই অনুষ্ঠানের একটি অপরিহার্য অংশ হলো ঐতিহ্যবাহী জাভানিজ পিঠা 'ওয়াজিক' (পাম চিনি দিয়ে তৈরি আঠালো চালের মিষ্টি)। গানের তালিকায় সাধারণত জনপ্রিয় জাভানিজ গান যেমন— লোমপং কেলি, তুন্ধুং সেতান এবং ওওয়াল আওয়িল থাকে।

## গ্রেবেগ মুলুদান
যোগিয়াকার্তায় সেকাতেনের মূল আকর্ষণ হলো 'গ্রেবেগ মুলুদান', যা ১২ তারিখ (মুহাম্মাদ সা.-এর জন্মদিনে) সকাল ৮টায় শুরু হয়। উৎসবের মূল আকর্ষণ হলো 'গুনুঙ্গান' (জাভানিজ ভাষায় যার অর্থ পাহাড়)। এটি আঠালো চাল, মিষ্টি, বিভিন্ন খাবার, ক্র্যাকার্স, ফল ও সবজি দিয়ে তৈরি একটি পাহাড় সদৃশ কাঠামো। এটি প্রাসাদের রাজকীয় প্রহরীদের ১০টি দল (উইরোব্রোজো, দায়েং, পাতাংপুলুহ, জোগোকারইয়ো, প্রাউইরোতোমো, নিউত্রো, কেতাঙ্গুং, মাত্রিজেরো, সুরোকারসো এবং বুগিস কোম্পানি) এবং পাকুয়ালামাম ডাচির রাজকীয় প্রহরী ব্যাটালিয়নের নিরাপত্তায় থাকে।

গুনুঙ্গানটি শোভাযাত্রার মাধ্যমে গ্র্যান্ড মসজিদে নিয়ে আসা হয়। নামাজের পর গুনুঙ্গানটি (যা মাতারাম সালতানাতের সম্পদ ও সমৃদ্ধির প্রতীক) উপস্থিত জনতার মাঝে বিলিয়ে দেওয়া হয়। মানুষ এই গুনুঙ্গানের অংশ সংগ্রহের জন্য ভিড় জমায়, কারণ তারা বিশ্বাস করে এই পবিত্র বস্তুগুলো তাদের পরিবারের জন্য সৌভাগ্য, সমৃদ্ধি এবং ধনসম্পদ নিয়ে আসবে। অনেক জাভানিজ কৃষক এই অংশগুলো সংগ্রহ করে নিয়ে ধানের জমিতে পুঁতে রাখেন; তাদের বিশ্বাস এটি জমিতে উর্বরতা বৃদ্ধি করবে এবং পঙ্গপাল বা অন্যান্য প্রাকৃতিক দুর্যোগ থেকে ফসল রক্ষা করবে।

## তথ্যসূত্র

## বহিঃসংযোগ